《寄题黄舜卿双溪阁》
宋代·曾丰

山无背宅宅何胜，门未纳溪溪是剩。
一阁翚飞若见招，双溪蟠屈如回应。
有酒不容阁生尘，无诗莫与溪写真。
秋碧澄寒石齿齿，春黄涨暖风鳞鳞。
有如此水皆诗思，半酣还养客之技。
气之浊者客勿讳，主人胸中有泾渭。
味之美者客勿矜，主人胸中有淄渑。
辨入涓滴太分明，醉游汗漫真混成，
客与主人俱忘形。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。